
Τρίτη, 10 Νοεμβρίου 2026
ΔΕΛΤΙΟ ΤΥΠΟΥ
Διερεύνηση ύπαρξης εκρηκτικού μηχανισμού εντός Ε/Γ-O/Γ πλοίου στον Πειραιά – Εντοπισμός και διάσωση 35 αλλοδαπών νότια της Γαύδου - Συνέχεια ενημέρωσης αναφορικά με τον εντοπισμό και διάσωση 195 (43+41+111) από 3 λέμβους νότια των Καλών Λιμένων – Εντοπισμός 84 (43+41) αλλοδαπών στους Καλούς Λιμένες – Επακούμβηση πλοίων στο Πέραμα – Αποβίβαση 2 σορών από Φ/Γ πλοίο στην Καλαμάτα - Διακομιδές ασθενών
Τις απογευματινές ώρες χθες, ενημερώθηκε η Λιμενική Αρχή του Τζελέπη για απειλή περί τοποθέτησης εκρηκτικού μηχανισμού εντός του επιβατηγού-οχηματαγωγού (Ε/Γ-Ο/Γ) πλοίου ¨BLUE STAR I¨ Ν.Π. 10744. Η καταγγελία έγινε τηλεφωνικά προ του απόπλου του πλοίου για Σύρο – Πάτμο – Λέρο – Κω – Ρόδο. Αμέσως εφαρμόστηκε το σχέδιο εντοπισμού και εξουδετέρωσης εκρηκτικού μηχανισμού, στο πλαίσιο του οποίου εκκενώθηκε και σφραγίστηκε ο χώρος περιμετρικά της περιοχής, ενώ αποβιβάστηκαν, σε ασφαλή χώρο, όλοι οι επιβάτες του πλοίου. Ακολούθως, διενεργήθηκε έλεγχος επί του πλοίου από στελέχη Κλιμακίου Ειδικών Αποστολών, συνοδεία σκύλου ανίχνευσης εκρηκτικών, με αρνητικά αποτελέσματα. Με την ολοκλήρωση των ελέγχων ασφαλείας, πραγματοποιήθηκε ομαλή επανεπιβίβαση των επιβατών και του πληρώματος και το πλοίο απέπλευσε με 885 επιβάτες προς εκτέλεση του προγραμματισμένου του δρομολογίου. Από το περιστατικό δεν αναφέρθηκε τραυματισμός. Προανάκριση διενεργείται από το Α’ Λιμενικό Τμήμα Τζελέπη του Κεντρικού Λιμεναρχείου Πειραιά.
*****
Τις μεσημβρινές ώρες χθες, ενημερώθηκαν οι Λιμενικές Αρχές της Παλαιόχωρας, της Χώρας Σφακίων και της Γαύδου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για την ύπαρξη λέμβου με αλλοδαπούς επιβαίνοντες σε δυσχερή θέση στη θαλάσσια περιοχή 22 ν.μ. νότια της Γαύδου. Οι ανωτέρω 35 αλλοδαποί (24 άντρες και 11 γυναίκες) περισυλλέχθηκαν από Περιπολικό σκάφος Λ.Σ.-ΕΛ.ΑΚΤ. (ΠΛΣ) και μεταφέρθηκαν στο λιμάνι «ΤΗΓΑΝΙ» Παλαιόχωρας. Από εκεί, οδηγήθηκαν με λεωφορείο, σε προσωρινό χώρο φιλοξενίας στην Αγυιά Χανίων. Προανάκριση διενεργείται από το Κεντρικό Λιμεναρχείο Χανίων.

*****
Συνέχεια ενημέρωσης:

Αναφορικά με τον εντοπισμό και την διάσωση 111 αλλοδαπών στη θαλάσσια περιοχή νότια των Καλών Λιμένων, τις πρωινές ώρες χθες, συνελήφθη ένας 18χρονος αλλοδαπός (υπήκοος Νοτίου Σουδάν), εξ’ αυτών, για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους επιβαίνοντες της λέμβου ως ο διακινητής τους. Σύμφωνα με τους ανωτέρω, εκκίνησαν βραδινές ώρες της 07.11.2026 από το Τομπρούκ της Λιβύης, καταβάλλοντας χρηματικά ποσά από 14.000 έως 15.000 δηναρίων Λιβύης για τη μεταφορά τους στην Ελλάδα.
Συνέχεια ενημέρωσης:

Αναφορικά με τον εντοπισμό και την διάσωση 41 αλλοδαπών στη θαλάσσια περιοχή νότια των Καλών Λιμένων, τις πρωινές ώρες χθες, συνελήφθη ένας 16χρονος αλλοδαπός (υπήκοος Νοτίου Σουδάν), εξ’ αυτών, για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους επιβαίνοντες της λέμβου ως ο διακινητής τους. Σύμφωνα με τους ανωτέρω, εκκίνησαν βραδινές ώρες της 07.11.2026 από το Τομπρούκ της Λιβύης, καταβάλλοντας χρηματικά ποσά των 14.000 δηναρίων Λιβύης για τη μεταφορά τους στην Ελλάδα.
Συνέχεια ενημέρωσης:

Αναφορικά με τον εντοπισμό και την διάσωση 43 αλλοδαπών στη θαλάσσια περιοχή νότια των Καλών Λιμένων, τις πρωινές ώρες χθες, συνελήφθη ένας 17χρονος αλλοδαπός (υπήκοος Νοτίου Σουδάν), εξ’ αυτών, για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους επιβαίνοντες της λέμβου ως ο διακινητής τους. Σύμφωνα με τους ανωτέρω, εκκίνησαν πρώτες πρωινές ώρες της 07.11.2026 από το Τομπρούκ της Λιβύης, καταβάλλοντας χρηματικά ποσά από 16.000 έως 18.000 δηναρίων Λιβύης για τη μεταφορά τους στην Ελλάδα.
*****
Τις βραδινές ώρες χθες, ενημερώθηκε η Λιμενική Αρχή των Καλών Λιμένων για την αποβίβαση  αλλοδαπών από δύο λέμβους στην παραλία «ΔΥΣΚΟΥ» του Δήμου Γόρτυνας Ηρακλείου. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν συνολικά 84 (43+41) αλλοδαπούς (77 άνδρες, 6 γυναίκες και 1 ανήλικο), οι οποίοι μεταφέρθηκαν συνοδεία στελεχών του Κλιμακίου Ειδικών αποστολών του Κεντρικού Λιμεναρχείου Ηρακλείου και του Α.Τ. Φαιστού στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****
Τις απογευματινές ώρες χθες, ένα φορτηγό (Φ/Γ) πλοίο σημαίας Πορτογαλίας, κατά τη διαδικασία χειρισμών βελτίωσης της θέσης πρυμνοδέτησης του σε ναυπηγείο του Περάματος, επακούμβησε σε ένα δεξαμενόπλοιο (Δ/Ξ) πλοίο Ελληνικής σημαίας, το οποίο βρισκόταν αγκυροβολημένο σε θαλάσσιο χώρο όμορου ναυπηγείου. Από το περιστατικό προκλήθηκαν μικρής έκτασης υλικές ζημιές στα δύο πλοία, ενώ από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση. Από το Δ' Λιμενικό Τμήμα Περάματος του Κεντρικού Λιμεναρχείου Πειραιά που διενεργεί την προανάκριση, απαγορεύτηκε ο απόπλους των πλοίων μέχρι την προσκόμιση βεβαιωτικών διατήρησης κλάσης από τους παρακολουθούντες τα πλοία νηογνώμονες.
*****
Την 08.11.2026, ενημερώθηκε η Λιμενική Αρχή της Καλαμάτας από το ναυτικό πρακτορείο φορτηγού (Φ/Γ) πλοίου σημαίας Μάλτας, ότι το πλοίο πρόκειται να καταπλεύσει στο αγκυροβόλιο Καλαμάτας προκειμένου να αποβιβάσει δύο (2) σορούς , μελών του πληρώματος, οι οποίοι απεβίωσαν εν πλω εκτός ελληνικών χωρικών υδάτων. Οι 2 ναυτικοί ηλικίας 50 ετών (υπήκοος Φιλιππίνων, ειδικότητας Ναυκλήρου) και 47 ετών (υπήκοος Φιλιππίνων, ειδικότητας ναυτόπαι) εντοπίστηκαν την 6.11.2026 χωρίς τις αισθήσεις τους, εντός της ανθρωποθυρίδας αμπαριού, ενώ το πλοίο έπλεε στην περιοχή των νήσων «GALITE JALITAH» Τυνησίας. Οι 2 σοροί αποβιβάστηκαν μεσημβρινές ώρες χθες, στο λιμάνι της Καλαμάτας με τη συνδρομή του επιβατηγού – λάντζα «ΠΑΝΑΓΙΑ ΘΑΛΑΣΣΙΝΗ» Ν.Κ. 301, για την περαιτέρω διαχείριση και επαναπατρισμό τους. Από το Κεντρικό Λιμεναρχείο Καλαμάτας που διενεργεί την προανάκριση, ζητήθηκε η διενέργεια νεκροψίας – νεκροτομής από την Ιατροδικαστική Υπηρεσία Πελοποννήσου. 
*****
Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-87χρονου, από το λιμάνι της Μυκόνου προς το λιμάνι της Σύρου, με Περιπολικό σκάφος Λ.Σ.- ΕΛ.ΑΚΤ.,  

-61χρονου, από το λιμάνι της Αίγινας προς το λιμάνι του Πειραιά, με Περιπολικό σκάφος Λ.Σ.- ΕΛ.ΑΚΤ. και 

-28χρονου, από το λιμάνι της Κέρκυρας προς το λιμάνι της Ηγουμενίτσας, με Περιπολικό σκάφος Λ.Σ.- ΕΛ.ΑΚΤ.. 
ΕΛΛΗΝΙΚΗ ΔΗΜΟΚΡΑΤΙΑ

